REGULAMENTUL (CE) NR. 1097/2009 AL COMISIEI
din 16 noiembrie 2009
de modificare a anexei II la Regulamentul (CE) nr. 396/2005 al Parlamentului European și al Consiliului, în ceea ce privește limitele maxime de reziduuri pentru dimetoat, etefon, fenamifos, fenarimol, metamidofos, metomil, ometoat, oxidemeton-metil, procimidon, tiodicarb și vinclozolin din sau de pe anumite produse
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a), împreună cu articolul 15 alineatul (1) litera (a) și articolul 49 alineatul (2),
întrucât:
(1)
Pentru dimetoat, etefon, fenamifos, fenarimol, metamidofos, metomil, ometoat, oxidemeton-metil, procimidon, tiodicarb și vinclozolin, conținuturile maxime de reziduuri (CMR) sunt stabilite în anexa II la Regulamentul (CE) nr. 396/2005.
(2)
Au devenit disponibile noi informații privind toxicologia, expunerea consumatorului sau reziduurile de pesticide preconizate, acestea indicând faptul că pot exista preocupări privind protecția consumatorului în legătură cu CMR.
(3)
În avizul său din 20 octombrie 2008 (2) privind dimetoat și ometoat, autoritatea a concluzionat în special că, la CMR actuale pentru varză cu căpățână, salată, conopidă, cireșe, grâu, mazăre păstăi și varză de Bruxelles există riscul ca doza zilnică admisă (DZA) și doza acută de referință (DAR) să fie depășite pentru unul sau mai multe grupuri de consumatori. Prin urmare, CMR actuale pentru aceste recolte ar trebui reduse.
(4)
În avizul său din 15 septembrie 2008 (3), privind etefon, autoritatea a concluzionat că, la CMR actuale pentru ananas, coacăze, struguri și ardei, există riscul ca doza acută de referință (DAR) să fie depășită pentru unul sau mai multe grupuri de consumatori. Prin urmare, CMR actuale pentru aceste recolte ar trebui reduse.
(5)
În avizul său din 15 septembrie 2008 (4), privind fenamifos, autoritatea a concluzionat că, la CMR actuale pentru banane, morcovi, ardei, castraveți cu fruct lung, pepeni (galbeni), varză cu căpățână și sfeclă de zahăr există riscul ca doza zilnică admisă (DZA) și doza acută de referință (DAR) să fie depășite pentru unul sau mai multe grupuri de consumatori. Prin urmare, CMR actuale pentru aceste recolte ar trebui reduse.
(6)
În avizul său din 15 septembrie 2008 (5), privind fenarimol, autoritatea a concluzionat că, la CMR actuale pentru banane, pătlăgele roșii și ardei, există riscul ca doza acută de referință (DAR) să fie depășită pentru unul sau mai multe grupuri de consumatori. Prin urmare, CMR actuale pentru aceste recolte ar trebui reduse.
(7)
În avizul său din 15 septembrie 2008 (6), privind metamidofos, autoritatea a concluzionat că, la CMR actuale pentru caise, fasole păstăi și sfeclă de zahăr, există riscul ca doza acută de referință (DAR) să fie depășită pentru unul sau mai multe grupuri de consumatori. Prin urmare, CMR actuale pentru aceste recolte ar trebui reduse.
(8)
În avizul său din 26 septembrie 2008 (7), privind metomil și tiodicarb, autoritatea a concluzionat că, la CMR actuale pentru struguri, varză cu căpățână, salată, conopidă, cartofi, pătlăgele roșii, pătlăgele vinete, castraveți cu fruct lung, grepfrut, portocale, lămâi, lămâi verzi, mandarine, piersici, prune, ardei, mere, pere, gutui, banane, mango, ananas, morcovi, țelină de rădăcină, ridichi, gulii furajere, pepeni (galbeni), dovleci, porumb dulce, broccoli, varză de frunză, gulie, praz și sfeclă de zahăr există riscul ca doza zilnică admisă (DZA) și doza acută de referință (DAR) să fie depășite pentru unul sau mai multe grupuri de consumatori. Prin urmare, CMR actuale pentru aceste recolte ar trebui reduse.
(9)
În avizul său din 16 septembrie 2008 (8), privind oxidemeton-metil, autoritatea a concluzionat că, la CMR actuale pentru varză de Bruxelles, varză cu căpățână, gulii, salată și alte plante de salată inclusiv brassica, orz, ovăz și sfeclă de zahăr există riscul ca doza zilnică admisă (DZA) și doza acută de referință (DAR) să fie depășite pentru unul sau mai multe grupuri de consumatori. De asemenea, autoritatea a concluzionat că, din punct de vedere tehnic, limita inferioară de detectare analitică (LD) ar putea fi scăzută și astfel, s-ar ameliora controlul. În consecință, CMR actuale pentru varză de Bruxelles, varză, gulii, salată verde și alte plante de salată inclusiv brassica, orz, ovăz și sfeclă de zahăr și LD pentru toate celelalte culturi ar trebui reduse.
(10)
În avizul său din 21 ianuarie 2009 (9), privind procimidon, autoritatea a concluzionat că, la CMR actuale pentru caise, struguri, căpșuni, zmeură, kiwi, fetică, pătlăgele roșii, ardei, pătlăgele vinete, castraveți cu fruct lung, castraveți tip cornișon, dovlecel, piersici, prune, pere, pepeni (galbeni), dovleci, scarolă, ruccola, andivă, fasole păstaie, semințe de floarea soarelui, rapiță, soia și produse de origine animală există riscul ca doza zilnică admisă (DZA) și doza acută de referință (DAR) să fie depășite pentru unul sau mai multe grupuri de consumatori. Prin urmare, CMR actuale pentru aceste recolte ar trebui reduse.
(11)
În avizul său din 16 septembrie 2008 (10), privind vinclozolin, autoritatea a concluzionat că, la CMR actuale pentru mere, pere, struguri de masă, scarole, pătlăgele vinete, varză chinezească, prune, caise, salată, coacăze, andive, căpșuni, fasole, hamei, semințe de rapiță, morcovi, ceapă eșalotă, ceapă verde, dovleac, bamă, creson, arugula și alte plante de salată și pepeni (galbeni) există riscul ca doza zilnică admisă (DZA) și doza acută de referință (DAR) să fie depășite pentru unul sau mai multe grupuri de consumatori. Prin urmare, CMR actuale pentru aceste recolte ar trebui reduse.
(12)
Ar trebui să se stabilească noile CMR ținând seama de avizele autorității. Aceste noi CMR recomandate de autoritate, se bazează pe practicile agricole autorizate existente, care au dus la reducerea reziduurilor sau, în cazul în care acestea nu există, pe LD. Pentru etefon la ananas, prezentul regulament stabilește o CMR care nu a fost recomandată de autoritate, însă care a fost indicată ca fiind sigură în avizul motivat al autorității.
(13)
Partenerii comerciali ai Comunității au fost consultați cu privire la noile CMR prin intermediul Organizației Mondiale a Comerțului, iar observațiile lor legate de aceste niveluri au fost luate în considerare.
(14)
Înainte de aplicarea CMR modificate ar trebui acordat un termen rezonabil pentru a permite statelor membre și părților interesate să se pregătească pentru îndeplinirea noilor cerințe care decurg din modificarea CMR.
(15)
Prin urmare, anexa II la Regulamentul (CE) nr. 396/2005 trebuie modificată în mod corespunzător.
(16)
Pentru a permite comercializarea, procesarea și consumul normal ale produselor, regulamentul prevede un acord provizoriu pentru produsele care s-au produs legal înainte de modificarea CMR și pentru care avizele EFSA confirmă menținerea unui grad ridicat de protecție a consumatorilor.
(17)
Măsurile prevăzute de prezentul regulament sunt conforme cu avizul Comitetului permanent privind lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
În ceea ce privește substanțele active și produsele enumerate în lista de mai jos, Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse anterior de 7 iunie 2010:
(a)
dimetoat: suc de cireșe, grâu după stocare, mazăre păstăi congelată;
(b)
etefon: ananas conservat, suc de ananas, ardei conservați;
(c)
fenarimol: suc de roșii, roșii conservate, ardei conservați;
(d)
metamidofos: suc de caise, caise conservate și fasole păstăi congelată;
(e)
metomil/tiodicarb: stafide și piersici conservate;
(f)
oxidemeton-metil: semințe oleaginoase, cereale, lapte praf, ceai, vin, sucuri, fructe și legume conservate, congelate și uscate, fructe cu coajă;
(g)
procimidon: semințe oleaginoase, piersici conservate, pătlăgele roșii, suc de portocale și stafide;
(h)
vinclozolin: suc de zmeură, suc de mere, jeleu de gutui, suc de pere, caise conservate, suc de caise.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 7 iunie 2010.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 noiembrie 2009.